b'\n_START_ARTICLE_\nAgatha Christie\n_START_SECTION_\n\xc5\xbdivljenje\n_START_PARAGRAPH_\nAgatha Christie se je rodila kot Agatha Mary Clarissa Miller, v Torquayu, v Devonu, ameri\xc5\xa1kemu o\xc4\x8detu in angle\xc5\xa1ki materi. Njen o\xc4\x8de, Frederick Alvah Miller, je bil bogat ameri\xc5\xa1ki borznik, njena mati, Clarissa Margaret Boehmer, je bila h\xc4\x8di britanskega voja\xc5\xa1kega kapitana. O\xc4\x8de je umrl, ko je imela Agatha 11 let, in jo je zaradi tega mati u\xc4\x8dila doma, ter jo \xc5\xbee pri zgodnjih letih vzpodbujala k pisanju. Pri 16 letih so jo poslali na u\xc4\x8denje petja in klavirja v Pariz._NEWLINE_Njen prvi, nesre\xc4\x8den zakon, je bil leta 1914 s polkovnikom Archibaldom Christijem, imela sta h\xc4\x8derko Rosalind Hicks. Lo\xc4\x8dila sta se leta 1928, dve leti po tem, ko je Agatha odkrila, da jo mo\xc5\xbe vara._NEWLINE_Med prvo svetovno vojno, je Christiejeva delala v bolni\xc5\xa1nici in kasneje v farmaciji. To delo je mo\xc4\x8dno vplivalo na njeno delo, saj se veliko umorov v njenih romanih zgodi s strupom.\n_START_SECTION_\nIzginotje\n_START_PARAGRAPH_\n3. decembra 1926, je Agatha izginila za 11 dni, in povzro\xc4\x8dila mnogo polemik med mediji. Na\xc5\xa1li so jo v nekem hotelu, prijavila se je kot Theresa Neele. Njen mo\xc5\xbe ji je pred tem priznal, da jo je varal z ljubico Nancy Neele. V tem \xc4\x8dasu ji je umrla tudi mati, in to je skupaj z mo\xc5\xbeevo nezvestobo povzro\xc4\x8dilo napad panike. Zaradi amnezije se ni spomnila ni\xc4\x8desar v zvezi z izginotjem.\n_START_SECTION_\nDruga poroka in poznej\xc5\xa1e \xc5\xbeivljenje\n_START_PARAGRAPH_\nLeta 1930 se je Christiejeva poro\xc4\x8dila z arheologom Sirom Maxom Mallowanom. Bil je 14 let mlaj\xc5\xa1i, katolik, medtem ko je bila ona protestantka. Zakon je bil sre\xc4\x8den, \xc4\x8deprav jo je Mallowan kasneje varal._NEWLINE_Agathina potovanja z Mallowanom so pripomogla k \xc5\xa1tevilnim romanom, ki so se dogajali na bli\xc5\xbenjem vzhodu. Drugi romani, kot je In potem ni bilo nikogar ve\xc4\x8d, so se dogajali v Torquayju, njenem rojstnem kraju. Christiejin roman, ki ga je napisala leta 1934, Umor na Orient Expressu, je napisala v hotelu, v Istanbulu, v Tur\xc4\x8diji. _NEWLINE_Leta 1971 je prejela britansko odlikovanje Dame Commander._NEWLINE_Agatha Christie je umrla 12. januarja 1976, pri 85 letih, iz naravnih vzrokov.\n_START_SECTION_\nHercule Poirot in Miss Marple\n_START_PARAGRAPH_\nPrvi roman Agathe Christie The Mysterious Affair at Styles, je bil izdan leta 1920, in je v njem prvi\xc4\x8d nastopil Hercule Poirot, ki je kasneje nastopil \xc5\xa1e v 33 romanih in 54 kratkih zgodbah._NEWLINE_Druga znana osebnost, Miss Marple, je prvi\xc4\x8d nastopila v romanu The Murder at the Vicarage, v letu 1930._NEWLINE_Med drugo svetovno vojno je Christiejeva napisala dva romana, ki sta bila namenjena kot zadnja primera njenih velikih detektivov. Obe knjigi sta bili zaklenjeni v ban\xc4\x8dnem sefu ve\xc4\x8d kot 30 let, in sta bili izdani \xc5\xa1ele po njeni smrti._NEWLINE_Kot Arthur Conan Doyle, se je Christie naveli\xc4\x8dala svojega najslavnej\xc5\xa1ega detektiva, Hercula Poirota. Ob koncu 1930ih let je v dnevnik zapisala, da je neznosen. Vendar se, v nasprotju z Doylom, ni odlo\xc4\x8dila ubiti svojega detektiva, ko je bil \xc5\xa1e popularen.'